Bene dažniausiai pasitaikančios klaidos – neteisingai apskaičiuoti oro kiekiai, pavėluotai organizuojami darbai. Todėl klientus visada informuojame apie rekuperacinės vėdinimo sistemos įrengimo eiliškumą. Pirmiausia sistema suprojektuojama, parenkama rekuperatoriaus montavimo vieta, numatomos oro padavimo/išmetimo angos ir kitos detalės.
Montavimo darbai vyksta trimis etapais: pirmiausia po patalpas išvedžiojami ortakiai, montuojamos difuzorių dėžutės ir oro paskirstymo dėžės. Atlikus šiuos darbus galima pereiti prie apdailos darbų, sienų dažymo ir kt. Prieš montuojant lubas, svarbu išsirinkti, kokie bus lubose įmontuoti oro paskirstymo difuzoriai. Priglaistomus ir įleidžiamus difuzorius lengviausia montuoti kol lubos dar nepadarytos.
Antrame etape montuojami izoliuoti pūsto polietileno ortakiai, naudojami oro išmetimui iš patalpų į lauką ir oro padavimui iš lauko į patalpas. Padavimo ir išmetimo angos uždengiamos lauko grotelėmis arba ventiliacijos kaminėliais, priklausomai nuo situacijos.
Trečiame etape pakabinamas ir pajungiamas rekuperatorius, atliekamas oro srautų sureguliavimas, kad rekuperacinė vėdinimo sistema veiktų kuo racionaliau.
Dar viena klaida – bandymas viską suplanuoti pačiam, informacijos ieškant interneto platybėse. Projekto sudarymui visad rekomenduojame kreiptis į specialistą. Sudarydamas sistemos planą,specialistas skaičiuoja reikalingų montavimo medžiagų kiekį, numato oro tiekimo bei šalinimo vietas būste, įvertina reikalingą rekuperatoriaus našumą ir reikiamus priedus.